VGI ร่วงเกือบ 4% เหตุเพิ่มทุนราคาต่ำกว่ากระดาน-ไม่ติดช่วง “Silent Period”
VGI ร่วงเกือบ 4% เหตุเพิ่มทุนราคาต่ำกว่ากระดาน-ไม่ติดช่วง “Silent Period” ล่าสุด ณ เวลา 11.44 น. อยู่ที่ 6.10 บาท ลบ 0.25 บาท หรือ 3.94% สูงสุด 6.25 บาท ต่ำสุด 5.95 บาท ด้วยมูลค่าซื้อขาย 187.62 ล้านบาท
7 ธ.ค. 2560

ผู้สื่อข่าวรายงานว่า ราคาหุ้น บริษัท วี จี ไอ โกลบอล มีเดีย จำกัด (มหาชน) หรือ VGI ณ เวลา 11.44 น. อยู่ที่ 6.10 บาท ลบ 0.25 บาท หรือ 3.94% สูงสุด 6.25 บาท ต่ำสุด 5.95 บาท ด้วยมูลค่าซื้อขาย 187.62 ล้านบาท

โดยราคาหุ้นปรับตัวลดลงแรง หลังจากที่มีการกำหนดราคาขายหุ้นเพิ่มทุน 340 ล้านหุ้น เพื่อเสนอขายต่อบุคคลในวงจำกัดตามแบบมอบอำนาจทั่วไป (General Mandate) ที่ราคา 6 บาท ซึ่งถือว่าเป็นราคาต่ำกว่ากระดานซื้อขายวานนี้(6 ธ.ค.60) ซึ่งปิดตลาดที่ 6.35 บาท
ขณะที่คาดว่านักลงทุนยังชะลอการลงทุนในระหว่างช่วงเสนอขายหุ้นเพิ่มทุนในวันที่ 7-13 ธ.ค.60 เนื่องจากยังไม่เป็นที่แน่ชัดว่านักลงทุนที่จะเข้าซื้อหุ้นเพิ่มทุนนั้นจะทำการขายหุ้นออกมาทันทีเลยหรือไม่ เนื่องจากราคาที่เสนอขายนั้น ไม่เข้าข่ายที่จะต้องกำหนดระยะเวลาห้ามขายหุ้น (Silent Period)
อนึ่งที่ประชุม VGI เมื่อวันที่ 30 ต.ค.60 ได้มีมติอนุมัติการออกและจัดสรรหุ้นสามัญเพิ่มทุนจำนวนไม่เกิน 340 ล้านหุ้น เพื่อเสนอขายต่อบุคคลในวงจำกัดตามแบบมอบอำนาจทั่วไป (General Mandate) ทั้งนี้บริษัทได้ดำเนินการสำรวจความต้องการซื้อหลักทรรัพย์ (Book building) เสร็จสิ้นแล้ว
โดยที่ประชุมคณะกรรมการบริษัทเมื่อวานนี้ (6 ธ.ค.) กำหนดราคาขายหุ้นเพิ่มทุนไม่เกิน 340 ล้านหุ้น พาร์หุ้นละ 0.10 บาท ให้กับนักลงทุนในวงจำกัด (PP) ที่ราคา 6 บาท/หุ้น รวมเป็นมูลค่า 2.04 พันล้านบาท กำหนดวันเสนอขายหุ้นเพิ่มทุนและวันชำระเงินจองซื้อหุ้นเพิ่มทุน ระหว่างวันที่ 7-13 ธ.ค.60